## Pravilnik o provedbi mjera strukturne politike u ribarstvu kroz sufinanciranje troškova kupnje ribolovnih alata, opreme i pogonskih strojeva za obavljanje gospodarskog ribolova na moru u 2012. godini

### NN 76/2012 (9.7.2012.), Pravilnik o provedbi mjera strukturne politike u ribarstvu kroz sufinanciranje troškova kupnje ribolovnih alata, opreme i pogonskih strojeva za obavljanje gospodarskog ribolova na moru u 2012. godini

MINISTARSTVO POLJOPRIVREDE

1771

Na temelju članka 17. stavka 4. Zakona o strukturnoj potpori i uređenju tržišta u ribarstvu (»Narodne novine« br. 153/09, 127/10 i 50/12), ministar poljoprivrede donosi

PRAVILNIK

O PROVEDBI MJERA STRUKTURNE POLITIKE U RIBARSTVU KROZ SUFINANCIRANJE TROŠKOVA KUPNJE RIBOLOVNIH ALATA, OPREME I POGONSKIH STROJEVA ZA OBAVLJANJE GOSPODARSKOG RIBOLOVA NA MORU U 2012. GODINI

I. TEMELJNE ODREDBE

Članak 1.

Ovim se Pravilnikom propisuju uvjeti i način provedbe mjera strukturne politike u ribarstvu kroz sufinanciranje troškova kupnje ribolovnih alata, opreme i pogonskih strojeva za obavljanje gospodarskog ribolova na moru u 2012. godini.

Članak 2.

Pojmovi korišteni u ovome Pravilniku imaju sljedeće značenje:

1. Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) – tijelo nadležno za provedbu mjera strukturne politike.

2. Korisnik – svaka fizička ili pravna osoba koja zadovolji uvjete Zakona o strukturnoj potpori i uređenju tržišta u ribarstvu (»Narodne novine« br. 153/09, 127/10 i 50/12) (u daljnjem tekstu: Zakon), ovog Pravilnika i Natječaja za podnošenje prijava u okviru provedbe mjera strukturne politike u ribarstvu kroz sufinanciranje troškova kupnje ribolovnih alata, opreme i pogonskih strojeva za obavljanje gospodarskog ribolova na moru u 2012. godini (u daljnjem tekstu: Natječaj) i kome je izdana Odluka o sufinanciranju mjera strukturne politike iz članka 15. ovog Pravilnika.

3. Ministar – čelnik središnjeg tijela državne uprave nadležnog za poslove ribarstva.

4. Ministarstvo – središnje tijelo državne uprave nadležno za poslove ribarstva.

5. Podnositelj – svaka fizička ili pravna osoba koja podnosi prijavu na temelju Natječaja.

6. Povlastica – povlastica za obavljanje gospodarskog ribolova na moru sukladno Zakonu o morskom ribarstvu (»Narodne novine« br. 56/10, 127/10, 55/11 i 50/12) (u daljnjem tekstu: povlastica).

7. Ulaganje – prihvatljivi trošak za koji se traži potpora.

Namjena potpore

Članak 3.

(1) Potpora je namijenjena ostvarivanju ciljeva strukturne politike u ribarstvu definiranih u članku 6. Zakona.

(2) Potpora se provodi sukladno članku 11. stavku 1. alineji 4. Zakona.

(3) Potpora podrazumijeva dodjelu namjenskih, bespovratnih novčanih sredstava iz Državnog proračuna Republike Hrvatske kojima se sufinanciraju mjere strukturne politike.

(4) Potpora se dodjeljuje po prijavi.

(5) Potpora se dodjeljuje za sufinanciranje ulaganja koja su predmet ovog Pravilnika i Natječaja, a prema računima za koje podnositelj nije do sada koristio sredstva iz Državnog proračuna Republike Hrvatske ili drugih izvora financiranja.

(6) Troškovi ulaganja sukladno pripadajućoj financijskoj dokumentaciji za koje se traži potpora na temelju ovog Pravilnika i Natječaja moraju biti ostvareni u periodu od 3. listopada 2011. godine do roka za podnošenje Zahtjeva za isplatu iz članka 18. ovog Pravilnika, a računi u cijelosti plaćeni u trenutku podnošenja Zahtjeva za isplatu.

Prihvatljivi troškovi

Članak 4.

(1) Prihvatljivi troškovi su ulaganja koja služe isključivo za potrebe obavljanja gospodarskog ribolova na moru i mogu se odnositi na sljedeće kategorije:

a. kupnja novih ribolovnih alata;

b. kupnja nove opreme;

c. kupnja novih pogonskih strojeva.

(2) Podnositelj u prijavi može navesti samo jednu od kategorija ulaganja iz stavka 1. ovog članka.

(3) Podnositelj može podnijeti najviše dvije (2) prijave po povlastici/plovilu i to ukoliko se jedna od njih odnosi na kategoriju kupnje ribolovnih alata. U tom slučaju, druga prijava se može odnositi ili na kupnju opreme ili na kupnju pogonskih strojeva.

Članak 5.

(1) Ribolovnim alatima iz članka 4. stavka 1. točke a) ovog Pravilnika smatraju se:

a. vrše za ribu i/ili

b. udičarski alati i/ili

c. mreže stajačice.

(2) Pravo na potporu za kupnju alata iz stavka 1. ovog članka može se ostvariti pod uvjetom da vlasnik povlastice koja je predmet prijave trajno odustaje od obavljanja ribolova barem jednim od sljedećih alata koji su upisani u povlasticu(e) sukladno posebnim propisima, i to po svim povlasticama kojih je vlasnik, ili, pod uvjetom da nema upisan niti jedan od tih alata niti u jednu povlasticu:

a. mrežama potegačama i/ili

b. obalnim mrežama koćicama i/ili

c. pridnenim i/ili pelagijskim mrežama koćama i/ili

d. mrežama plivaricama.

(3) U slučaju kupnje ribolovnih alata iz stavka 1. ovog članka nužno je da u dokumentaciji koja čini prijavu temeljem Natječaja, a koja uključuje račune, predračune, ponude ili ugovore, izdane od strane registrirane pravne ili fizičke osobe za djelatnost trgovine, odnosno, od proizvođača, bude precizno navedeno o kojem se tipu gotovog alata radi, a u slučaju kupnje ribolovnih alata u dijelovima treba biti navedena specifikacija alata.

Članak 6.

(1) Opremom iz članka 4. stavka 1. točke b) ovog Pravilnika se smatraju strojevi, oprema, uređaji i brodski sustavi (uključujući i softversku komponentu gdje je to primjenjivo) te pripadajući troškovi transporta, ugradnje i montaže.

(2) Oprema iz stavka 1. ovog članka uključuje:

a. opremu za unaprjeđenje sigurnosti plovidbe (oprema za spašavanje i signalizaciju);

b. opremu za unaprjeđenje higijensko-tehničkih uvjeta na plovilu (sanitarni čvor na plovilu, uređaji za sušenje i dezinfekciju ruku, uređaji za grijanje vode, rezervoar za pitku vodu, hidrofor i sl.);

c. strojeve i uređaje za proizvodnju električne energije na plovilu (elektroagregati i alternatori);

d. uređaje i elektroničku opremu za upravljanje plovilom, navigaciju i komunikaciju;

e. uređaje i elektroničku opremu za traženje ribe;

f. ribolovnu opremu i uređaje za unaprjeđenje uvjeta rada i efikasnosti ribolova (vinč, puratić blok, teretne dizalice i sl.);

g. uređaje za unaprjeđenje kvalitete proizvoda ribarstva (oprema za proizvodnju leda te čuvanje i skladištenje ulova u uvjetima kontrolirane temperature poput ledomata ili drugih uređaja ili opreme za poleđivanje/šokiranje ribe, izotermičkih kontejnera za čuvanje ulova, sustava za zamrzavanje i sl.).

Članak 7.

(1) Pogonskim strojem iz članka 4. stavka 1. točke c) ovog Pravilnika smatraju se pogonski stroj i/ili elementi propulzije i/ili spremnik za gorivo uključujući troškove transporta, ugradnje i montaže za navedene prihvatljive troškove. Elementi propulzije su: brodska kopča (reduktor) uključujući aktuatore, osovinski vod, osovina i propeler.

(2) Ukoliko se kupnjom pogonskog stroja iz stavka 1. ovog članka zamjenjuje postojeći sporohodni pogonski stroj, novim brzohodnim, potporu je moguće ostvariti pod uvjetom da omjer snage starog i novog motora ne prelazi 1:3, sukladno posebnom propisu.

Članak 8.

Najviši iznos potpore po prijavi je:

a) U slučaju kupnje alata iz članka 5. stavka 1. ovog Pravilnika, 80% vrijednosti ulaganja, a najviše do 50.000,00 kuna;

b) U slučaju kupnje opreme iz članka 6. ovog Pravilnika, 60% vrijednosti ulaganja, a najviše do 60.000,00 kuna;

c) U slučaju kupnje pogonskih strojeva iz članka 7. stavka 1. ovog Pravilnika, 50% vrijednosti ulaganja, a najviše 100.000 kuna;

d) U slučaju kupnje pogonskog stroja iz članka 7. stavka 2. ovog Pravilnika, 50% vrijednosti ulaganja, a najviše 200.000,00 kuna.

Korisnik potpore

Članak 9.

(1) Da bi postao korisnikom potpore, podnositelj mora udovoljavati sljedećim uvjetima:

a. mora biti vlasnik/ovlaštenik važeće povlastice u trenutku podnošenja prijave;

b. plovilo za koje se traži potpora mora biti upisano u Registar ribarske flote koji se vodi pri Ministarstvu na temelju članka 56. Zakona o morskom ribarstvu (»Narodne novine« br. 56/10, 127/10, 55/11 i 50/12);

c. plovilo za koje je izdana povlastica i za koje se traži potpora mora imati ostvarenih minimalno 60 ribolovnih dana u 2011. godini sukladno službenoj evidenciji ribolovne aktivnosti koja se vodi pri Ministarstvu. Ukoliko je tijekom 2011. ili 2012. godine izvršen prijenos povlastice sa starog plovila na novo plovilo uz povlačenje iz ribolova starog plovila, i pod uvjetom da se radi o istom vlasniku/ovlašteniku, u obzir se uzimaju i ribolovni dani ostvareni starim plovilom;

d. mora imati podmirene financijske obveze prema Državnom proračunu Republike Hrvatske. Podmirenim financijskim obvezama prema Državnom proračunu Republike Hrvatske mogu se smatrati slučajevi gdje je podnositelj obuhvaćen mjerama naplate poreznog duga reprogramiranjem ili otpisom duga s osnove kamata sukladno Zakonu o mjerama naplate poreznog duga uzrokovanoga gospodarskom krizom (»Narodne novine« br. 45/11 i 25/12);

e. mora biti u sustavu PDV-a;

f. ne smije biti vlasnički povezan s dobavljačem roba i/ili usluga, te izvođačima radova, osim u slučaju kad član ribarske zadruge nabavlja robu i/ili usluge od ribarske zadruge.

(2) Iznimno od odredbe stavka 1. točke c) ovog članka, u slučaju da je podnositelj postao vlasnik/ovlaštenik povlastice za plovilo za koje traži potporu tijekom 2011. ili 2012. godine, plovilo vezano na tu povlasticu mora imati ostvarenih prosječno najmanje pet (5) ribolovnih dana mjesečno od kada je podnositelj postao vlasnik/ovlaštenik povlastice do dana objave Natječaja. Ukoliko je u povlasticu upisan samo jedan alat čije je korištenje strogo vremenski ograničeno, plovilo upisano u tu povlasticu mora imati ostvarenih prosječno najmanje pet (5) dana mjesečno tijekom razdoblja u kojem je dozvoljen ribolov tim alatom u 2011. godini ili 2012. godini (do dana objave Natječaja) ukoliko je podnositelj postao vlasnikom/ovlaštenikom tijekom 2011. ili 2012. godine, sukladno posebnim propisima.

(3) Iznimno od odredbi stavka 1. točke c) i stavka 2. ovog članka podnositelj po povlastici može imati i manje ribolovnih dana godišnje u slučaju havarije plovila ili više sile što mora potkrijepiti odgovarajućom dokumentacijom, pod uvjetom da se navedeni događaj dogodio u 2011. godini, ukoliko je podnositelj postao vlasnikom/ovlaštenikom povlastice koja je predmet prijave prije 1. siječnja 2011. godine, ili, u 2012. godini, ukoliko je podnositelj postao vlasnikom/ovlaštenikom povlastice koja je predmet prijave tijekom 2011. ili 2012. godine. Ukoliko je dokumentacijom potkrijepljeno najmanje pet (5) uzastopnih dana nemogućnosti obavljanja ribolova uslijed naprijed navedenih događaja tijekom jednog mjeseca, isti će biti priznati kao minimalni mjesečni prosjek ostvarenih ribolovnih dana.

Neprihvatljivi troškovi

Članak 10.

Neprihvatljivi troškovi za koje se ne može ostvariti potpora su:

– porezi, uključujući porez na dodanu vrijednost,

– carinske i uvozne pristojbe i sve ostale naknade,

– novčane kazne, financijske kazne i troškovi parničnog postupka,

– bankovni troškovi, troškovi jamstava i slične naknade,

– troškovi pretvaranja, naknade i tečajni troškovi vezani uz račune u stranim valutama, kao i drugi isključivo financijski izdaci,

– plaćanja u naravi i plaćanja putem robne razmjene,

– plaćanja u gotovini,

– troškovi kupnje potrošnog materijala poput primjerice vijaka, ulja, filtera, akumulatora, remenica, ležajeva, žarulja, igala i sl.,

– troškovi kupnje mobilnih telefona (mobitela),

– troškovi vlastitog rada,

– troškovi vezani uz ugovore o zakupu, kao što je marža najmodavca, režijski troškovi i troškovi osiguranja,

– operativni troškovi,

– svi troškovi održavanja, amortizacije i najma,

– troškovi kupnje rabljene opreme, rabljenih alata, rabljenih pogonskih strojeva kao i njihovih rabljenih sastavnih dijelova te kupnja nelicenciranih računalnih programa,

– troškovi remonta/rekonstrukcije/sanacije/nadogradnje plovila,

– troškovi kupnje alata koji nisu navedeni u članku 5. stavku 1. i opreme koja nije navedena u članku 6. stavku 2. ovog Pravilnika.

II. PROVEDBA NATJEČAJA

Opće odredbe

Članak 11.

(1) Odluku o raspoređivanju i korištenju sredstava namijenjenih za dodjelu potpore donosi ministar.

(2) Odlukom iz stavka 1. ovog članka određuju se ukupna raspoloživa sredstva iz Državnog proračuna Republike Hrvatske za provedbu Natječaja.

(3) Natječaj na prijedlog Ministarstva raspisuje Agencija za plaćanja, u roku od deset (10) kalendarskih dana od stupanja na snagu ovog Pravilnika.

Prijava na Natječaj

Članak 12.

(1) Prijava se podnosi na temelju Natječaja.

(2) Natječaj se objavljuje u »Narodnim novinama« i na službenim mrežnim stranicama Ministarstva (www.mps.hr/ribarstvo) i Agencije za plaćanja (www.apprrr.hr).

(3) Natječajem se određuje sljedeće:

1. predmet Natječaja,

2. korisnici i uvjeti kojima podnositelji moraju udovoljiti da bi postali korisnici,

3. prihvatljivi i neprihvatljivi troškovi,

4. iznos i udio potpore,

5. dokumentacija koja čini Prijavu,

6. dokumentacija koja čini Zahtjev za isplatu,

7. način rangiranja prijava,

8. rokovi i način podnošenja Prijave.

(4) Prijave se podnose na obrascu Dodatak I. koji je prilog ovog Pravilnika, zajedno s Natječajem propisanom dokumentacijom, isključivo u tiskanom obliku, preporučenom poštom s povratnicom na adresu objavljenu u Natječaju.

Obrada prijava

Članak 13.

(1) Prilikom obrade prijava utvrđuje se pravovremenost, potpunost i udovoljavanje prijave uvjetima propisanim Zakonom, ovim Pravilnikom i Natječajem.

(2) Za nepotpune, ali pravodobno podnesene prijave izdaje se Zahtjev za dopunu kojim se od podnositelja traži dostavljanje dodatne dokumentacije, obrazloženje, tumačenje ili ispravak podataka potrebnih za dovršenje obrade prijave. Podnositelj je dužan dostaviti dopunu preporučenom poštom s povratnicom u roku od sedam (7) kalendarskih dana od dana zaprimanja Zahtjeva za dopunu.

(3) Potpune i pravovremeno dopunjene prijave ulaze u daljnju obradu.

Rangiranje prijava

Članak 14.

(1) Nakon administrativne kontrole svake pristigle prijave utvrdit će se rang-lista prijava, u padajućem nizu, sukladno kriterijima rangiranja.

(2) Rang-lista iz stavka 1. ovog članka utvrdit će se rangiranjem na temelju kriterija prve i druge razine.

(3) Kriterij prve razine se odnosi na kategoriju ulaganja sukladno članku 4. stavku 1. ovog Pravilnika na način da prioritet imaju ulaganja ovim redoslijedom:

a. kupnja ribolovnih alata;

b. kupnja opreme;

c. kupnja pogonskih strojeva.

(4) Kriteriji druge razine primjenjuju se nakon rangiranja primjenom kriterija prve razine i podrazumijevaju dodjelu bodova temeljem:

a. broja ribolovnih dana;

b. članstva u ribarskoj zadruzi sukladno posebnom propisu;

c. porijekla ribolovnih alata, opreme i pogonskih strojeva pri čemu se dodjeljuju bodovi ukoliko je navedeno hrvatskog porijekla. Bodovi temeljem ovog kriterija dodjeljuju se u slučaju kad je najmanje 70% ukupnog ulaganja po prijavi planirano za kupnju predmeta potpore hrvatskog porijekla;

d. većeg iznosa vlastitih uloženih sredstava za ulaganje za koje se traži potpora.

(5) Bodovi za rangiranje temeljem kriterija iz stavka 4. ovog članka su:

|  |  |  |
| --- | --- | --- |
| Broj ribolovnih dana po plovilu za koje se traži potpora | 81 – 100 | 10 |
| 101 – 120 | 11 |
| 121 – 140 | 12 |
| >141 | 13 |
| Članstvo u ribarskoj zadruzi | | 10 |
| Nabava pogonskih strojeva hrvatskog porijekla | | 10 |
| Nabava ribolovnih alata i opreme hrvatskog porijekla | | 20 |
| Veći iznos vlastitih uloženih sredstava za ulaganje za koje se traži potpora | Za iznos vlastitih sredstava u ukupnom ulaganju od 40.001, kuna do 70,000 kuna | 4 |
| Za iznos vlastitih sredstava u ukupnom ulaganju 70.000,01 do 100.000,00 kuna | 6 |
| Za iznos vlastitih sredstava u ukupnom ulaganju od 100.00,01 do 200.000,00 kuna | 8 |
| Za iznos vlastitih sredstava u ukupnom ulaganju od ≥ 200.000,01 kuna | 10 |

(6) U slučaju kada dvije ili više prijava imaju isti broj bodova, izvršit će se rangiranje tih prijava na temelju ranijeg datuma i vremena (sat, minuta, sekunda) podnošenja potpune prijave sukladno članku 12. stavku 4. i članku 13. stavku 2. ovog Pravilnika.

(7) Prilikom rangiranja prijava temeljem ranijeg datuma i vremena (sat, minuta, sekunda) podnošenja potpune prijave prioritet imaju one prijave koje su zaprimljene potpune do roka za podnošenje prijava određenog Natječajem.

(8) Prilikom rangiranja prijava temeljem ranijeg datuma i vremena (sat, minuta, sekunda) podnošenja potpune prijave za one prijave koje nisu zaprimljene potpune do roka za podnošenje prijava određenog Natječajem i za koje je sukladno članku 13. stavku 2. ovog Pravilnika tražena dopuna Zahtjevom za dopunu, vremenom (dan, sat, minuta, sekunda) podnošenja potpune prijave smatra se zbroj sljedećih stavki:

a. vremena potrebnog za podnošenje prijave na Natječaj računajući od dana objave Natječaja u »Narodnim novinama« (u danima, satima, minutama i sekundama), i

b. vremena potrebnog za podnošenje dopune prijave računajući od dana zaprimanja Zahtjeva za dopunu (u danima, satima, minutama i sekundama).

(9) Ako se dopuna nepotpune prijave šalje i prije zaprimanja Zahtjeva za dopunu, vrijeme podnošenja potpune prijave (dan, sat, minuta, sekunda) utvrđuje se sukladno stavku 8. ovog članka pri čemu je varijabla iz stavka 8. točke b) ovog članka jednaka nuli.

(10) Ukoliko dvije ili više prijava imaju isti broj bodova i jednako vrijeme podnošenja potpune prijave, provest će se postupak izvlačenja slučajnim odabirom, u prisutnosti javnog bilježnika.

(11) U slučaju kad se temeljem rang-liste utvrdi da nema dovoljno sredstava za sve prijave koje udovoljavaju uvjetima Zakona, ovog Pravilnika i Natječaja, odredit će se prag iznad kojeg će se nalaziti oni projekti za koje je moguće osigurati sufinanciranje.

(12) U slučaju kad se tijekom procesa administrativne obrade prijava utvrdi da ima dovoljno sredstava za sve prijave koje udovoljavaju uvjetima Zakona, ovog Pravilnika i Natječaja, proces rangiranja se u daljnjoj fazi obrade prijava neće primjenjivati.

Odluka o sufinanciranju mjera strukturne politike

Članak 15.

(1) Podnositelju čija prijava udovoljava uvjetima propisanim Zakonom, ovim Pravilnikom i Natječajem, izdat će se Odluka o sufinanciranju mjera strukturne politike.

(2) Odluka iz stavka 1. ovog članka sadrži:

1. podatke o korisniku;

2. iznos i udio odobrene potpore;

3. namjenu dodijeljene potpore;

4. način isplate potpore;

5. obvezu čuvanja dokumentacije koja se odnosi na ulaganje sljedećih pet (5) godina od datuma konačne isplate potpore;

6. obvezu, način i rokove postupanja s predmetom potpore;

7. način i postupak izvještavanja;

8. obvezu korisnika da dopusti u svakom trenutku nesmetan pristup i kontrolu na terenu koja se odnosi na ulaganje, te obvezu davanja na uvid cjelokupne dokumentacije vezane uz ulaganje;

9. zabranu prekoračenja najvećeg dozvoljenog iznosa sufinanciranja sukladno članku 8. ovog Pravilnika;

10. postupanje u slučaju nastupanja nepredviđenih okolnosti tijekom izvršenja ulaganja;

11. uputu o pravnom lijeku.

(3) Odluka iz stavka 1. ovog članka poslat će se korisniku preporučenom poštom s povratnicom.

Izmjene Odluke o sufinanciranju mjera strukturne politike

Članak 16.

(1) U slučaju potrebe za izmjenom Odluke o sufinanciranju mjera strukturne politike uslijed nepredviđenih okolnosti tijekom izvršenja ulaganja u periodu od izdavanja Odluke o sufinanciranju mjera strukturne politike do podnošenja Zahtjeva za isplatu, korisnik je obvezan odobrenje promjena zatražiti Zahtjevom za odobrenje promjena.

(2) Zahtjevu za odobrenje promjena iz stavka 1. ovog članka korisnik je dužan priložiti odgovarajuću dokumentaciju kojom se dokazuje i obrazlaže potreba za traženom promjenom.

(3) Zahtjev za odobrenje promjena zajedno sa svom popratnom dokumentacijom korisnik je dužan dostaviti Agenciji za plaćanja ne kasnije od deset (10) kalendarskih dana prije isteka roka za dostavu Zahtjeva za isplatu.

(4) Mogući razlozi za odobrenje promjena su:

a. promjena podataka koji se odnose na korisnika,

b. nemogućnost dobavljača da pruži uslugu,

c. potreba usklađivanja sa zakonodavstvom,

d. prijenos predmeta potpore na drugo plovilo radi prijenosa povlastice sa starog plovila na novo plovilo pod uvjetom da se radi o istom korisniku vlasniku/ovlašteniku i uz povlačenje iz ribolova starog plovila, koje je bilo navedeno u prijavi na Natječaj i temeljem kojeg je ostvareno pravo na potporu,

e. drugi opravdani razlozi uz čvrste dokumentacijske dokaze.

(5) Ne može se odobriti promjena koja se odnosi na povećanje iznosa potpore u odnosu na iznos naveden u Odluci o sufinanciranju mjera strukturne politike kao niti promjena kojom se traži izmjena vrste prihvatljivih troškova sukladno Odluci o sufinanciranju mjera strukturne politike.

(6) Ukoliko su promjene sadržane u Zahtjevu za odobrenjem promjena opravdane, izdaje se Odobrenje promjena koje će se potvrditi donošenjem Izmjene i dopune Odluke o sufinanciranju mjera strukturne politike.

(7) Odobrenje promjena iz stavka 6. ovog članka izdat će se u roku od pet radnih (5) dana od dana zaprimanja Zahtjeva za odobrenje promjena te se šalje korisniku preporučenom poštom s povratnicom.

(8) Po zaprimanju Odobrenja promjena, korisnik može započeti s provedbom promjena.

(9) Ukoliko promjene sadržane u Zahtjevu za odobrenjem promjena nisu opravdane, izdaje se Odbijanje Zahtjeva za odobrenjem promjena.

(10) Ukoliko se administrativnom kontrolom utvrdi kako je korisnik izvršio promjene ne poštujući proceduru definiranu ovim člankom, izvršene promjene smatrat će se neprihvatljivim troškom te će se iznos potpore koji se odnosi na izvršenu promjenu oduzeti od iznosa potpore odobrenog Odlukom o sufinanciranju mjera strukturne politike.

Odluka o odbijanju prijave

Članak 17.

(1) Podnositelju čija prijava ne udovoljava uvjetima propisanim Zakonom, ovim Pravilnikom i Natječajem, izdat će se Odluka o odbijanju prijave.

(2) Neudovoljavanjem uvjetima u smislu stavka 1. ovog članka smatrat će se:

a. neispunjavanje uvjeta i kriterija propisanih Zakonom, ovim Pravilnikom i Natječajem,

b. namjerno davanje krivih podataka u prijavi od strane podnositelja,

c. vlasnička povezanost iz članka 9. stavka 1. točke f) ovog Pravilnika,

d. nepravovremeno podnesene prijave i nepravodobno i nepotpuno dopunjene prijave.

(3) Odluka o odbijanju prijave izdat će se i onim podnositeljima za koje, sukladno rang-listi iz članka 14. ovog Pravilnika, nije bilo dovoljno raspoloživih sredstava određenih Odlukom iz članka 11. ovog Pravilnika.

(4) Odluka iz stavka 1. ovog članka poslat će se korisniku preporučenom poštom s povratnicom.

Zahtjev za isplatu

Članak 18.

(1) Potpora se korisniku dodjeljuje na temelju Zahtjeva za isplatu na obrascu Dodatak II. koji je prilog ovog Pravilnika.

(2) Korisnik je nakon završetka ulaganja, a najkasnije do datuma naznačenog u Odluci o sufinanciranju mjera strukturne politike, dužan dostaviti Zahtjev za isplatu.

(3) Zahtjev za isplatu treba sadržavati sve plaćene račune sukladno stavkama s odobrenih računa/predračuna/ponuda/ugovora iz Odluke o sufinanciranju mjera strukturne politike te svu ostalu dokumentaciju propisanu Natječajem, a svi priloženi računi moraju biti plaćeni u cijelosti.

(4) Korisniku se ne može isplatiti veći iznos potpore od onoga navedenog u Odluci o sufinanciranju mjera strukturne politike.

(5) U slučaju da korisnik ne dostavi Zahtjev za isplatu do roka navedenog u Odluci o sufinanciranju mjera strukturne politike, Agencija za plaćanja će smatrati da je korisnik odustao od dodjele sredstava te se izdaje Poništenje obveze.

Članak 19.

(1) U slučaju utvrđivanja određenih nedostataka prilikom administrativne kontrole Zahtjeva za isplatu te usporedbe istog s prijavom, Agencija za plaćanja će korisniku izdati Zahtjev za dopunu putem pošte, a prema potrebi i putem telefaksa ili elektroničke pošte.

(2) Nadopunu Zahtjeva za isplatu sukladno Zahtjevu za dopunu, korisnik je dužan Agenciji za plaćanja dostaviti najkasnije sedam (7) kalendarskih dana od zaprimanja Zahtjeva za dopunu iz stavka 1. ovog članka.

Članak 20.

(1) Nakon administrativne obrade Zahtjeva za isplatu i Natječajem propisane dokumentacije, Agencija za plaćanja će korisniku izdati:

a. Odluku o isplati ili

b. Odluku o odbijanju Zahtjeva za isplatu.

(2) Odluka o odbijanju Zahtjeva za isplatu iz stavka 1. točke b) ovog članka izdaje se zbog:

a. davanja krivih podataka u prijavi od strane podnositelja;

b. dostavljanja dopune Zahtjeva za isplatu nakon propisanog roka;

c. neispunjavanja uvjeta i kriterija propisanih Zakonom, ovim Pravilnikom, Natječajem i/ili Odlukom o sufinanciranju mjera strukturne politike;

d. neprihvatljivosti sveukupnog ulaganja obuhvaćenog prijavom;

e. onemogućavanja obavljanja kontrole na terenu;

f. korištenja predmeta sufinanciranja na način koji nije u skladu s njegovom namjenom;

g. naknadno utvrđene administrativne greške.

Isplata i povrat potpore

Članak 21.

(1) Potpora se isplaćuje na račun korisnika na temelju Odluke o isplati.

(2) Odluka o isplati iz stavka 1. ovog članka je konačna.

(3) Iznos potpore koji se isplaćuje na temelju Odluke o isplati iz stavka 1. ovog članka ne može biti veći od ukupnog iznosa potpore navedenog u Odluci o sufinanciranju mjera strukturne politike iz članka 15. ovog Pravilnika. Iznos potpore u Odluci o isplati može biti umanjen u odnosu na iznos potpore iz Odluke o sufinanciranju strukturne politike za iznos neprihvatljivog troška ukoliko se takav uoči tijekom kontrole na terenu iz članka 24. ovog Pravilnika.

(4) Agencija za plaćanja će Odlukom o povratu isplaćene potpore (u daljnjem tekstu: Odluka o povratu) od korisnika zahtijevati povrat u slučaju administrativne pogreške ili pogrešne isplate.

(5) Odluka o povratu iz stavka 4. ovog članka je konačna.

(6) Na temelju Odluke o povratu korisnik je dužan u roku od trideset (30) kalendarskih dana od dana zaprimanja Odluke izvršiti povrat sredstava na način određen Odlukom.

(7) Ukoliko korisnik ne postupi sukladno Odluci o povratu, na iznos koji podliježe povratu se nakon isteka roka iz stavka 6. ovog članka obračunava zakonska zatezna kamata.

(8) U slučaju nepoštivanja roka za povrat sredstava, Agencija za plaćanja će zatražiti zaštitu svojih prava putem nadležnog suda.

Povjerenstvo za odlučivanje o prigovorima

Članak 22.

(1) Odluke izdane sukladno ovome Pravilniku nisu upravni akti.

(2) Na donesene Odluke sukladno ovome Pravilniku, osim na Odluke iz članka 21. ovog Pravilnika, podnositelj ili korisnik može uložiti prigovor Povjerenstvu za odlučivanje o prigovorima u okviru mjera strukturne politike (u daljnjem tekstu: Povjerenstvo) u roku od sedam (7) kalendarskih dana od dana primitka Odluke.

(3) Povjerenstvo iz stavka 2. ovog članka imenuje ministar.

(4) Odluke po prigovorima su konačne.

(5) Prigovor iz stavka 2. ovog članka podnosi se u dva (2) primjerka Povjerenstvu putem Agencije za plaćanja.

(6) Agencija za plaćanja će, u roku od petnaest (15) kalendarskih dana od dana zaprimanja Odluke o prihvaćanju prigovora, ponovo obraditi prijavu i podnositelju izdati novu Odluku.

III. KONTROLA I NADZOR

Administrativna kontrola

Članak 23.

(1) Administrativnu kontrolu prijave i Zahtjeva za isplatu zajedno sa svom dokumentacijom propisanom ovim Pravilnikom i Natječajem te izradu rang-liste iz članka 14. ovog Pravilnika provodi Agencija za plaćanja.

(2) Agencija za plaćanja vodi evidenciju svih zaprimljenih i odobrenih prijava kao i svih zaprimljenih i odobrenih Zahtjeva za isplatu te ostale dokumentacije propisane ovim Pravilnikom i Natječajem.

Kontrola na terenu

Članak 24.

(1) Kontrolu na terenu provodi Agencija za plaćanja.

(2) Kontrola na terenu provodi se prije izdavanja Odluke o isplati (u daljnjem tekstu: ex ante kontrola) i u periodu od pet (5) godina nakon datuma isplate potpore (u daljnjem tekstu: ex post kontrola).

(3) Ex ante kontrola provodi se na uzorku od najmanje 10% odobrenih Zahtjeva za isplatu iz članka 18. ovog Pravilnika.

(4) Ex post kontrola provodi se na uzorku od najmanje 10% Odluka o isplati iz članka 21. ovog Pravilnika.

(5) O izvršenoj kontroli na terenu sastavlja se Izvješće.

(6) Kada se prilikom ex ante kontrole na terenu utvrdi nepravilnost sukladno članku 20. stavku 2. ovog Pravilnika, Agencija za plaćanja korisniku će izdati Odluku o odbijanju Zahtjeva za isplatu.

(7) Kada se prilikom ex post kontrole na terenu utvrdi kršenje odredbi Zakona, ovog Pravilnika, Natječaja, Odluke o sufinanciranju mjera strukturne politike ili Odluke o isplati, korisniku se izdaje Nalog za uklanjanje nepravilnosti u određenom roku.

(8) Ukoliko korisnik ne postupi sukladno Nalogu za uklanjanje nepravilnosti iz stavka 7. ovog članka, Izvješće o izvršenoj kontroli na terenu iz stavka 5. ovog članka dostavit će se nadležnoj inspekciji koja će postupiti sukladno ovlastima koje proizlaze iz Zakona.

Objava korisnika potpore

Članak 25.

Podaci o korisnicima kojima je isplaćena potpora sukladno Odluci o isplati biti će objavljeni na službenim mrežnim stranicama Ministarstva (www.mps.hr/ribarstvo) i Agencije za plaćanja (www.apprrr.hr).

IV. ZAVRŠNE ODREDBE

Članak 26.

Ovaj Pravilnik stupa na snagu danom objave u »Narodnim novinama«.

Klasa: 011-02/12-01/49

Urbroj: 525-13/0341-12-6

Zagreb, 27. lipnja 2012.

Ministar

Tihomir Jakovina, v. r.

[DODATAK I.](dodatni/422292.pdf)

[DODATAK II.](dodatni/422293.pdf)

76 09.07.2012 Pravilnik o provedbi mjera strukturne politike u ribarstvu kroz sufinanciranje troškova kupnje ribolovnih alata, opreme i pogonskih strojeva za obavljanje gospodarskog ribolova na moru u 2012. godini

76 09.07.2012 Pravilnik o provedbi mjera strukturne politike u ribarstvu kroz sufinanciranje troškova kupnje ribolovnih alata, opreme i pogonskih strojeva za obavljanje gospodarskog ribolova na moru u 2012. godini

Pravilnik, NN 76/2012-1771